钦定古今图书集成/明伦汇编/交谊典/第064卷 > 《上李夷𥳑相公书》前人
## 钦定古今图书集成/明伦汇编/交谊典/第064卷 > 《上李夷𥳑相公书》前人

月日，使持节柳州诸军事、守柳州刺史柳宗元，谨献
书于相公阁下：“宗元闻有行三涂之艰而坠千仞之
下者，仰望于道，号以求出。过之者日千百人，皆去而
不顾。就令哀而顾之者，不过攀木俯首，深矉太息，良
欠而去耳。其卒无可奈何，然其人犹望而不止也。俄
而有若乌获者，持长绠千寻，徐而过焉，其力足为也”，
其器足施也。号之而不顾，顾而曰“不能力”，则其人知
必死于大壑矣。何也？是时不可遇而幸遇焉，而又不
逮乎己，然后知命之穷，势之极，其卒呼愤自毙，不复
望于上矣。宗元曩者，齿少心锐，径行高步，不知道之
艰，以陷乎大厄，穷踬殒坠，废为孤囚，日号而望者，十
四年矣。其不顾而去与顾而深矉者，俱不乏焉。然犹
仰首伸吭，张目而视曰：“庶几乎其有异俗之心，非常
之力，当路而垂仁者耶！”今阁下以仁义正直，入居相
位，宗元实窃拊心自庆，以为获其所望，故敢致其词，
以声其哀。若又舍而不顾，则知沉埋踣毙，无复振矣。
伏惟动心焉。宗元得罪之繇，致谤之自，以阁下之明，
其知之久矣。繁言蔓“词，祇益为黩。伏惟念坠者之至
穷，锡乌获之馀力，舒千寻之绠，垂千仞之艰，致其不
可遇之遇，以卒成其幸。庶号而望者，得毕其诚。无使
呼愤自毙，没有馀恨，则士之死于门下者，宜无先焉。”
生之通塞，决在此举。无任战汗陨越之至。